Fix-xhur li ġejjin se jinġibed f’Malta l-film ‘Clavius’ li għandu joħroġ għall-wiri fis-swali taċ-cinema fl-Għid 2015. It-thriller epiku jirrakonta l-istorja mil-lenti ta’ Centurjun Ruman mqabbad minn Pilatu biex jinvestiga l-għidut dwar il-qawmien mill-mewt ta’ Kristu, jillokalizza l-ġisem nieqes ta’ Ġesù ta’ Nazareth u jwaqqaf irvell f’Ġerusalem. Se jidderieġi dan il-film Kevin Reynolds, li kien f’Malta fl-2002 meta dderieġa l-film ‘The Count of Monte Cristo’. Huwa ddeskriva lil Malta bħala post straordinarju. Fost l-atturi li se jieħdu sehem fi ‘Clavius’ hemm Tom Felton  (Harry Potter) u Joseph Fiennes (Hercules). ‘Clavius’ hija waħda minn ħafna produzzjonijiet li mistennija jinġibdu f’Malta fiż-żmien li ġej. Fi stqarrija tal-Gvern, il-Ministru responsabbli mill-industrija tal-films Manuel Mallia qal li l-Gvern jibqa’ kommess li jibni industrija sostenibbli tal-films biex jinħolqu aktar opportunitajiet ta’ xogħol. Il-Kummissarju tal-Films Engelbert Grech atribwixxa din l-attività għall-istrateġija l-ġdida b’inċentivi finanzjarji aġġornati u li tiffoka fuq kampanji ta’ reklamar li jindirizzaw swieq kbar.